“Toshkent—Qorako‘l” yo‘nalishida qatnovchi avtobus buzilib qoldi. 40 ga yaqin yo‘lovchiga uzoq vaqt hech qanday yordam ko‘rsatilmagan

Huquqshunos va bloger Xushnudbek Xudoyberdiyev o‘zining Telegram kanalida yozishicha, 22-noyabr kuni “Toshkent—Qorako‘l” yo‘nalishida qatnovchi avtobus Samarqand viloyatida buzilib qolgan va ancha vaqt o‘tishiga qaramasdan yo‘lovchilarga hech qanday yordam ko‘rsatilmagan.

Blogerning xabari ostiga shunday izoh qoldirilgan:
“Assalomu alaykum, xayrli kech, mavzudan tashqari bitta iltimosim bor edi. O‘zizga qanday bo‘g‘lanishni bilolmaganim uchun bu yerga yozyapman. ‘Toshkent—Qorako‘l’ yo‘nalishidagi avtobus Samarqand viloyatida bugun soat 17:00 atrofida buzilib qoldi. Haydovchi yo‘q, ketgan usta olib kelaman, deb haligacha daragi yo‘q. MChSga tel qilindi, ammo hech kimdan xabar yo‘q, qancha odamlar sovuqda qolib ketyapti kamiga yo‘lovchilar tushlik ham qilishmagan”
Blogerning o‘zi ham avtobusdagi yo‘lovchilardan biri bilan gaplashgan (97) 280-01-02 raqam orqali.
“Haqiqatan, avtobus buzilib qolgan va ustalar kelishmagan. Avtobusda 40 nafarga yaqin yo‘lovchilar bor. Sovuqda qolib ketishibdi. Avtobusning buzilib qolgan joyi taxminan Toshkentdan Kattaqo‘rg‘on tumaniga kiraverishga yaqin (‘Kattaqo‘rg‘on’ degan katta yozuvga yetmasdan).
Mutasaddilar bilan bog‘lanib, ushbu masalani tezda hal qilishga harakat qilamiz. Shu atrofdan o‘tuvchilar yoki shu atrofda yashovchilar bo‘lsa, sizlar ham yordam ko‘rsatsangiz yomon bo‘lmasdi. Havo keskin sovib ketgan bir paytda tezroq chora ko‘rilgani har tomonlama yaxshi”, — deb yozadi Xushnudbek Xudoyberdiyev.
Oradan biroz vaqt o‘tgach, bloger Telegram kanali orqali Samarqand yo‘lida buzilib qolgan avtobus masalasida tegishli mutasaddilar bilan bog‘langani, zudlik bilan yordam berish choralarini ko‘rish boshlangani haqida yozib qoldigan.
“Barchaga e’tibor uchun rahmat. Duolaringizda yo‘lovchi yurtdoshlarimizni eslab qo‘ying, manzillariga eson-omon yetib olishsin, ilohim”, — deyiladi xabarda.